กนง. คงดอกเบี้ย,ปรับลดคาดการณ์ GDP และนทท.ต่างชาติลง ขณะที่ดุลบัญชีเดินสะพัดพลิกขาดดุลจากเกินดุลปีนี้/ แนวโน้มเงินบาทอ่อนค่าจะช่วยสนับสนุนหุ้นกลุ่มส่งออก/ SET 1585-1600 แนะนำ CBG, HANA
24 มิถุนายน 2564

สรุปประเด็นสำคัญจากการประชุม กนง. คงดอกเบี้ย,ปรับลดคาดการณ์ GDP, นทท.ลงและดุลบัญชีเดินสะพัดพลิกขาดดุลในปีนี้ ผลการประชุมมีมติเป็นเอกฉันท์ให้คงอัตราดอกเบี้ยนโยบายไว้ที่ร้อยละ 0.50 ต่อปี ทางด้านเศรษฐกิจไทยมีแนวโน้มขยายตัว 1.8 % และ 3.9% โดยปรับลดลงจากเดิมที่ 3% และ 4.7% ในปี 2021 และ 2022 ตามลำดับ ธปท. ประเมินว่าดุลบัญชีเดินสะพัดไทยในปี 2021 มีแนวโน้มขาดดุล 1.5 พันล้านดอลลาร์จากเดิมที่คาดจะเกินดุล 1.2 พันล้านดอลลาร์ เนื่องจากผลกระทบของการระบาดระลอกสามในประเทศ ส่งผลให้ประเมินว่าจะมีจำนวนนักท่องเที่ยวเข้าไทยเพียง 7 แสนคน จากเดิมคาด 3 ล้านคน ทั้งนี้มองว่าการเร่งฉีดวัคซีนและมาตรการทางการคลังอย่างเหมาะสมและตรงจุดคือปัจจัยหลักในการช่วยสนับสนุนการเปิดเมืองและการฟื้นตัวทางเศรษฐกิจ ทั้งนี้มองตลาดแรงงานจะฟื้นตัวเป็น W-shape และเปราะบางมากขึ้นโดยเฉพาะในภาคบริการและผู้ประกอบอาชีพอิสระ ขณะที่ตัวเลขเงินเฟ้อที่เพิ่มขึ้นคาดว่าจะเป็นเพียงชั่วคราวจากฐานต่ำปีที่แล้ว ทางด้านสภาพคล่องโดยรวมยังอยู่ในระดับสูง แต่การกระจายตัวยังไม่ทั่วถึงจากความเสี่ยงด้านเครดิตที่เพิ่มขึ้น โดยเฉพาะธุรกิจ SMEs และภาคครัวเรือน
ห้องค้ากสิกรไทยประเมินว่า กนง. มีแนวโน้ม คงอัตราดอกเบี้ยนโยบายที่ 0.50% ไปอย่างยาวนานจากสถาณการณ์โควิดที่ยังมีความไม่แน่นอน ส่งผลให้เศรษฐกิจอาจฟื้นตัวช้า ขณะที่มีการปรับเป้าหมายค่าเงินบาท ณ สิ้นปี มีทิศทางอ่อนค่าลงจากประมาณการครั้งก่อนจาก 29.75 บาทต่อดอลลาร์ มาอยู่ที่ 30.5 บาทต่อดอลลาร์  จากการที่เราปรับมุมมองต่อแนวโน้มนโยบายการเงินของ Fed โดยประเมินว่า Fed จะเริ่มลดขนาด QE เร็วขึ้นเป็นต้นปี 2022 จากเดิมที่คาดช่วงครึ่งหลังของปี 2022 และขึ้นดอกเบี้ยครั้งแรกกลางปี 2023 จากเดิมคาดจะคงดอกเบี้ยไปอย่างน้อยถึงปี 2023
กลยุทธ์การลงทุน เรามองว่ายังมีแรงสนับสนุนให้ค่าเงินบาทอาจอ่อนค่าต่อในระยะสั้น 2-3 เดือนข้างหน้าจากปัจจัยที่ ธปท. เปลี่ยนการคาดการณ์ดุลบัญชีเดินสะพัดจากเกินดุลพลิกมาขาดดุลในปีนี้และปัจจัยเรื่องโอกาสที่ Fed จะเริ่มประกาศแผน Tapering ในการประชุม Jackson hole ในวันที่ 26-28 ส.ค. ซึ่งอาจทำให้ดอลลาร์กลับมาแข็งค่า (อ้างอิงตั้งแต่วันที่ 19 มิ.ย. 2013 ที่ Fed เริ่มประกาศแผนการ Tapering คร่าวๆ จนถึงวันที่ 18 ธ.ค.2013 ที่ Fed ประกาศลด QE จริง ค่าเงินบาทอ่อนค่าลงจากประมาณ 30.7 บาทต่อดอลลาร์ มาอยู่แถวระดับประมาณ 32.3 บาทต่อดอลลาร์ หรืออ่อนค่ากว่า 5%) ทั้งนี้แนวโน้มเงินบาทอ่อนค่าจะช่วยสนับสนุนหุ้นกลุ่มส่งออก โดยเราแนะนำหุ้นที่จะได้ประโยชน์จากประเด็นเงินบาทอ่อนค่าต่อในช่วงสั้นและมีแนวโน้มการเติบโตของกำไรที่แข็งแกร่งได้แก่ TU, ASIAN, KCE, CBG (รายได้จากการส่งออกประมาณ 45-50% ของยอดขาย) 
มุมมองตลาดหุ้น/กลยุทธ์การลงทุน คาดกรอบ SET 1585-1600 แนะนำ 
หุ้นแนะนำ  1) CBG (ราคาพื้นฐาน 154 บาท) คาดว่าจะรายงานผลประกอบการไตรมาสสองออกมาเติบโต QoQ ได้ จากยอดขายในพม่าและกัมพูชาที่ฟื้นตัวขึ้นและยอดขายจากจีนจะโตดีต่อเนื่อง ขณะที่ค่าเงินบาทที่อ่อนค่าในช่วงที่ผ่านมาจะช่วยสนับสนุนยอดส่งออกของบริษัท (ยอดส่งออกสัดส่วนประมาณ 45-50% ของยอดขายรวม) และราคาอลูมิเนียมที่ปรับตัวลงจะช่วยลดต้นทุนการผลิตของบริษัทเปิด upside เพิ่มเติม (ราคาอลูมิเนียม +/-100 เหรียญหรือเปลี่ยนแปลง 5% จะกระทบกำไรขั้นต้นบริษัท 0.3%)  2) HANA  (ราคาพื้นฐาน 63 บาท) เราคาดว่าบริษัทจะมีกำไรเติบโตที่ดีในปี 2564-66 มี CAGR 18% รวมถึงได้ประโยชน์จากแนวโน้มค่าเงินบาทอ่อนค่า
รายงานตัวเลขเศรษฐกิจสัปดาห์นี้:  -  วันพฤหัสฯ ติดตาม ตัวเลข German Ifo Business Climate Index เดือน มิ.ย. คาดทรงตัว MoM ที่ 100 จุด การประชุมธนาคารกลางอังกฤษคาดคงอัตราดอกเบี้ยนโยบายที่ 0.10% ยอดสั่งซื้อสินค้าคงทนของสหรัฐฯ เดือน พ.ค. คาด +2.7% MoM และตัวเลขการขอรับสวัสดิการว่างงานของสหรัฐฯรายสัปดาห์คาด 3.8 แสนคน (-7.7% WoW), วันศุกร์ ติดตาม ตัวเลข Core PCE Price Index เดือน พ.ค. คาด +3.4% YoY